
  Tunelul celor 365 de sfinti de la statiunea Straja, Gorj... 
  
  
  
  
 
           
În staţiunea montană Straja din Valea Jiului, nu departe de 
Masivul Vâlcan (1.946 m altitudine) ce face parte din 
Munţii Retezat-Godeanu, descoperi un tunel impresionant 
din beton, de 54 m lungime. Interesant la acest tunel este 
faptul că pe interiorul lui sunt pictați 365 de sfinți din 
calendarul ortodox, pentru fiecare zi din an, iar tavanul 
este plin de scene din Vechiul şi Noul Testament. 
 O candelă este veșnic aprinsă în acest tunel și este 
mutată în fiecare zi în fața icoanei sfântului care 
marchează data curentă din calendar. 
Tunelul face legătura între drumul principal din stațiunea 
Straja și bisericuța din lemn ce poartă hramul Sfinților 
Apostoli Constantin și Elena. Oamenii care ajung în zona 
spun că locul a devenit un adevărat calendar ortodox. 
  
 
  
Faimosul tunel a fost construit din dorința oamenilor care 
își doreau să ajungă și iarna, când troienele ajung chiar şi 
de trei metri, la schitul din lemn din stațiunea Straja, ridicat 
la peste 1700 de metri altitudine. 
Tunelul, construit în anul 2006, a devenit o adevărată 
atracție turistică, datorită sfinților pictați pe pereții acestuia. 
  
 
  
Tot în zonă, lângă biserica din lemn din stațiunea Straja, 
există și o cruce care poate concura cu cea de pe masivul 
Caraiman. Cu o înălțime de 18,6 m și o anvergură de 9 m 
crucea Eroilor a fost ridicată de Emil Părău în anul 1996, 
cel care a construit și tunelul celor 365 de sfinți. 
  
  
  
Bisericuța din lemn, alături de crucea Eroilor și tunelul 
pictat sunt unele dintre cele mai frumoase simboluri ale 
stațiunii. De asemenea, dacă ai de gând să ajungi aici, un 
eveniment impresionant are loc în Vinerea Mare, când 
este depusă crucea din lemn de paltin ce este purtată pe 
umeri de credincioși cale de peste 10 kilometri, pe Drumul 
Crucii, de la Lupeni, la Straja. 
  
Turiști din toată țara vin să viziteze acest loc minunat. La 
intrare în tunel sunt întâmpinați de o poartă mare din lemn 
vopsită în alb. 
Există și o poveste legată de tunel, de schitul și Crucea 
Eroilor din Straja. În anul 1996, la Cabana Montana, chiar 
de Sfinții Constantin și Elena, un turist a aprins lumina într-
o încăpere. Becul s-a ars, iar flama de la filament a 
imprimat pe interiorul becului o cruce. Becul a fost spart 
de către unul dintre turiști, dar după numai două 
săptămâni fenomenul s-a repetat. Becul acela poate fi 
văzut la schitul Straja, iar interpretarea dată atunci de un 
călugăr a fost legată de cei opt sute de ostași care au 
murit în zonă în Primul Război Mondial. 
Oamenii locului spun că aproximativ 90% dintre cei care 
vin în Straja trec şi prin tunelul pictat şi merg la schit 
pentru a spune o rugăciune. 
  
  
Să aveți o zi binecuvântată, cu sănătate și 
bucurii! 
  
 
